Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 951/13/2201	Dunajská Streda, 10.12.2014
EEČ : 2-16-356-2014

U Z N E S E N I E

Trestná vec:	obvinený XXXXX a spol. 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období mesiacov september 2011 až október 2012 v Dunajskej Strede, na Veľkoblahovskej ceste č. 72/33 ako konatelia spoločnosti XXXXX so sídlom XXXXX, Veľkoblahovská cesta č. 72/33 neuhradili Sociálnej poisťovni, pobočka XXXXX poistné na sociálne poistenie za zamestnávateľa v rozsahu 15.948,53 eur, čím spôsobili Sociálnej poisťovni, pobočka XXXXX škodu vo výške 15.948,53 eur,  

lebo zanikla trestnosť činu

Odôvodnenie:
Policajt Krajského riaditeľstva Policajného zboru, Odboru kriminálnej polície v Trnave uznesením ČVS: XXXXX zo dňa 20.06.2014 podľa § 206 ods. 1 Tr. por. vzniesol obvinenie XXXXX a XXXXX za spolupáchateľstvom spáchaný prečin nezaplatenia dane a poistného podľa § 20, § 278 ods. 1 Tr. zák., ktorý sa mal stať na tom skutkovom základe, ako je to uvedené vo výrokovej časti tohto uznesenia. 

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 
Podľa § 86 ods. 1 písm. e) Tr. zák. trestnosť trestného činu zaniká aj vtedy, ak ide o trestný čin  skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

V priebehu vyšetrovania bolo zo zabezpečených dôkazov preukázané protiprávne konanie obvinených, v dôsledku čoho im bolo vznesené obvinenie za spáchanie vyššie uvedeného trestného činu.

Obvinení XXXXX a XXXXX sa k spáchaniu skutku priznali, uviedli, že zrazené finančné prostriedky neboli odvedené Sociálnej poisťovni.

Splnomocnená zástupkyňa Sociálnej poisťovne Bratislava, pobočka XXXXX XXXXX vo svojej výpovedi dňa 16.10.2014 uviedla, že od 20.06.2014 bolo uhradené z dlhu voči Sociálnej poisťovni poistné vo vyššej hodnote ako 15.948,53,- Euro, avšak uvedené úhrady neboli vždy pripísané za dlžobu platiteľa poistného z vlastnej viny platiteľa za obdobie od septembra 2011 až október 2012, v dôsledku čoho majú menovaní v systéme poisťovne nedoplatky za uvedené obdobie na poistnom napriek uvedeným úhradám.

Z bankového výpisu vyplýva uhradenie poistného vo výške, pre ktoré boli obvinení trestne stíhaní, teda obvinení dodatočne zaplatili sumu dlžného poistného, boli realizované všetky platby za predmetné obdobie.

S poukazom na vyššie uvedené skutočnosti, keďže zanikla trestnosť činu, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do 3 
                  dní   od  jeho  doručenia  cestou  označenej  prokuratúry  na  Krajskú 
                  prokuratúru v Trnave. 
                  Sťažnosť  má odkladný účinok.  

JUDr. Viktor Kubala
prokurátor